Aanvallers gooi plaasbestuurder deur venster(Argieffoto: Maroela Media) ŉ Jong plaasbestuurder is laat Saterdagaand op ŉ plaas in Modimolle, Limpopo, deur ŉ venster gegooi nadat vier gewapende mans op hom toegesak het. Duan Slingerland (19) was die naweek alleen op die plaas in die eienaar se huis toe hy om 22:43 ŉ geluid by die skuifdeur in die sitkamer gehoor het. “Vier gewapende mans het hom onkant betrap en aangerand. Hy het diep snye aan sy voorarms opgedoen nadat een van die verdagtes hom deur ŉ venster gegooi het,” het lt.kol. Mamphaswa Seabi, polisiewoordvoerder, gesê. Die verdagtes het voortgegaan om die huis te plunder en onder meer Slingerland se selfoon, sy beursie, televisies, ŉ kragopwekker en ŉ vuurwapen gebuit. Hulle het in die vroeë oggendure op die vlug geslaan met die slagoffer se silwer Volkswagen Polo. “Slingerland het kaalvoet na ŉ buurman se huis geloop, waar hy die polisie na die toneel ontbied het.” Die jong man is na die FH Odendaal-hospitaal geneem waar hy vir sy beserings behandel is. Drie van die verdagtes se gesigte was nie tydens die aanval bedek nie, terwyl die vierde een wel sy gesig gedeeltelik bedek het. Volgens Seabi is nog niemand egter in verband met die aanval in hegtenis geneem nie. Marcelle Maritz, leier van die VF Plus in Limpopo, het intussen Slingerland in die hospitaal besoek en die voorval veroordeel. Sy het inwoners van landelike gebiede aangemoedig om by hul plaaslike buurt-, plaaswagte en gemeenskapspolisiëringsforums aan te sluit en hul persoonlike veiligheidsmaatreëls op te skerp. “Die VF Plus wens mnr. Slingerland ŉ spoedige herstel toe en spreek die hoop uit dat hy binnekort weer op sy pos sal wees,” het Maritz gesê. Die polisie ondersoek ŉ saak van huisroof.